CELEX: C2007/069/56
Language: el
Date: 2007-03-24 00:00:00
Title: Υπόθεση T-29/07: Προσφυγή της 9ης Φεβρουαρίου 2007 — Lactalis Gestion Lait και Lactalis Investissements κατά Συμβουλίου

24.3.2007   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 69/27
            
         Προσφυγή της 9ης Φεβρουαρίου 2007 — Lactalis Gestion Lait και Lactalis Investissements κατά Συμβουλίου
   (Υπόθεση T-29/07)
   (2007/C 69/56)
   Γλώσσα διαδικασίας: η γαλλική
   Διάδικοι
   
      Προσφεύγουσες: Lactalis Gestion Lait SNC και Lactalis Investissements SNC (Laval, Γαλλία) (εκπρόσωπος: Α. Philippart, δικηγόρος)
   
      Καθού: Συμβούλιο της Ευρωπαϊκής Ενώσεως
   Αιτήματα των προσφευγουσών
   Οι προσφεύγουσες ζητούν από το Πρωτοδικείο:
   
               —
            
            
               να αποφανθεί ότι το άρθρο 1, εδάφιο 1, της οδηγίας 67/227/ΕΟΚ, λαμβανομένης υπόψη της τέταρτης αιτιολογικής της σκέψεως, επιβάλλει στα κράτη μέλη την υποχρέωση να εξαλείψουν και να αντικαταστήσουν τα συστήματα σωρευτικής φορολογήσεως του κύκλου εργασιών, τα οποία νοθεύουν τον ανταγωνισμό και παρακωλύουν το ενδοκοινοτικό εμπόριο·
            
         
               —
            
            
               να αποφανθεί ότι το άρθρο 1, εδάφιο 3, της οδηγίας 67/227/ΕΟΚ, λαμβανομένης υπόψη της όγδοης αιτιολογικής της σκέψεως, απαγορεύει στα κράτη μέλη (παλαιά και νέα) να διατηρούν σε ισχύ ή να θεσπίζουν διατάξεις που προβλέπουν τον κατ' αποκοπήν συμψηφισμό, κατά την εισαγωγή ή την εξαγωγή, ως φόρο κύκλου εργασιών επί του ενδοκοινοτικού εμπορίου·
            
         
               —
            
            
               να αποφανθεί ότι το άρθρο 1 της πρώτης οδηγίας 67/227/ΕΟΚ αντικατέστησε τα συστήματα σωρευτικής φορολογήσεως με το κοινό σύστημα φόρου προστιθέμενης αξίας (ΦΠΑ) και ότι έκτοτε απαγορεύεται η διατήρηση σε ισχύ ή η θέσπιση σωρευτικών φόρων που νοθεύουν τον ανταγωνισμό και παρακωλύουν το ενδοκοινοτικό εμπόριο·
            
         
               —
            
            
               να αποφανθεί ότι, αντιθέτως προς τον σκοπό που επιδιώκει, η οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας, κατά το μέτρο που καταργεί την πρώτη οδηγία 67/227/ΕΟΚ, πλην του άρθρου 2, το οποίο προσδιορίζει τα χαρακτηριστικά του ΦΠΑ, παρέχει ατελή και εσφαλμένη εικόνα της ισχύουσας νομοθεσίας στον τομέα του ΦΠΑ και δεν προάγει την εναρμόνιση των νομοθεσιών περί των φόρων κύκλου εργασιών·
            
         
               —
            
            
               να αποφανθεί ότι το Συμβούλιο, απαλείφοντας κάθε μνεία της αρχής της απαγορεύσεως των σωρευτικών φόρων και παρέχοντας, κατ' αυτόν τον τρόπο, στα κράτη μέλη τη δυνατότητα να διατηρήσουν σε ισχύ και να θεσπίσουν εκ νέου φόρους κύκλου εργασιών ικανούς να νοθεύσουν τον ανταγωνισμό και να παρακωλύσουν το ενδοκοινοτικό εμπόριο, παραβαίνει τα άρθρα 3 ΕΚ και 93 ΕΚ και θίγει άμεσα και ατομικά τα συμφέροντα των προσφευγουσών·
            
         
               —
            
            
               να ακυρώσει το άρθρο 411, παράγραφος 1, της οδηγίας 2006/112/ΕΚ, καθόσον καταργεί την τέταρτη και την όγδοη αιτιολογικές σκέψεις και το άρθρο 1, εδάφια 1 και 3, της οδηγίας 67/227/ΕΟΚ του Συμβουλίου και αντιβαίνει προδήλως προς τα άρθρα 3 ΕΚ και 93 ΕΚ και
            
         
               —
            
            
               να υποχρεώσει το Συμβούλιο να καταβάλει στις προσφεύγουσες τα μη δυνάμενα να αναζητηθούν έξοδα, στα οποία υποβλήθηκαν στο πλαίσιο της παρούσας διαδικασίας.
            
         Ισχυρισμοί και κύρια επιχειρήματα
   Με την υπό κρίση προσφυγή, οι προσφεύγουσες ζητούν την ακύρωση του άρθρου 411, παράγραφος 1, της οδηγίας 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), καθόσον καταργεί το άρθρο 1, εδάφια 1 και 3, της πρώτης οδηγίας 67/227/ΕΟΚ του Συμβουλίου, της 11ης Απριλίου 1967, περί της εναρμονίσεως των νομοθεσιών των κρατών μελών, των σχετικών με τους φόρους κύκλου εργασιών (2), το οποίο προέβλεπε, αφενός, την εξάλειψη και, αφετέρου, την απαγόρευση της διατηρήσεως σε ισχύ και της θεσπίσεως σωρευτικών φόρων.
   Οι προσφεύγουσες ισχυρίζονται ότι το Συμβούλιο, θεσπίζοντας τη νέα αυτή οδηγία, παρέβη τα άρθρα 3 ΕΚ και 93 ΕΚ, τα οποία προβλέπουν την εναρμόνιση των νομοθεσιών που αφορούν τους φόρους κύκλου εργασιών. Οι προσφεύγουσες υποστηρίζουν, επίσης, ότι η κατάργηση της οδηγίας 67/227/ΕΟΚ με την οδηγία 2006/112/ΕΚ συνεπάγεται τη διακύβευση της αρχής της απαγορεύσεως των σωρευτικών φόρων, οι οποίοι, κατά την άποψη των προσφευγουσών, είναι εκ της φύσεώς τους ικανοί να νοθεύσουν τους όρους του ανταγωνισμού και να παρακωλύσουν το ενδοκοινοτικό εμπόριο.
   
      (1)  Ελλ. ειδ. έκδ. 09/001, σ. 3.
   
      (2)  ΕΕ L 71, σ. 1301.